CELEX: 32011D0830(01)
Language: et
Date: 2011-08-29 00:00:00
Title: Komisjoni otsus, 29. august 2011 , millega luuakse maksesüsteemide turu eksperdirühm

30.8.2011   
            
            
               ET
            
            
               Euroopa Liidu Teataja
            
            
               C 253/3
            
         KOMISJONI OTSUS,
   29. august 2011,
   millega luuakse maksesüsteemide turu eksperdirühm
   2011/C 253/04
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Euroopa Liidu üks peamistest eesmärkidest on tagada, et siseturg, mille oluline osa on makseteenused, toimib korralikult. Kiire innovatsiooni ja tehnikaarengu taustal on siseturu seisukohast oluline omada mõistlikku, kasutajasõbralikku, tõhusat ja turvalist maksesüsteemi, mis on ühtviisi kasulik nii teenusepakkujatele kui ka -kasutajatele.
            
         
               (2)
            
            
               Vastavalt parema õigusloome põhimõtetele pöörab komisjon maksesüsteeme käsitleva poliitika väljatöötamisel suurt tähelepanu põhjalikule konsulteerimisele asjaomaste sidusrühmadega, eelkõige makseteenusepakkujate ja -kasutajatega, sealhulgas tarbijate ja muude kodanikuühiskonna esindajatega. Sellega seoses võib komisjonil tekkida vajadus kasutada nõuandvasse kogusse kuuluvate asjatundjate teadmisi.
            
         
               (3)
            
            
               Sellest tulenevalt loodi komisjoni otsusega 2009/72/EÜ (1) maksesüsteemide turu eksperdirühm.
            
         
               (4)
            
            
               Valges raamatus finantsteenuste poliitika kohta ajavahemikul 2005–2010 kinnitab komisjon, et peab poliitika väljatöötamisel ja rakendamisel äärmiselt oluliseks piisavat arvestamist kasutajate seisukohtadega. Seega peaks eksperdirühm andma asjaomastele huvitatud isikutele võimaluse oma arvamust avaldada. Komisjoni arvamuse kohaselt ei kajasta praegune eksperdirühma koosseis kasutajate, eelkõige tarbijate seisukohti piisaval määral. Sellest tulenevalt muudetakse eksperdirühma koosseisu, et luua parem tasakaal teenusepakkujate ja -kasutajate esindatuse vahel ning suurendada tarbijaid esindavate liikmete arvu.
            
         
               (5)
            
            
               Eksperdirühm peaks koosnema isikutest, kes on maksesüsteemide alal piisavalt pädevad. Samas peaksid sellesse kuuluma üksnes erasektori sidusrühmad, kuna ametiasutustel ja keskpankadel on olemas oma maksesüsteemidealane nõuanderühm.
            
         
               (6)
            
            
               Eksperdirühm peaks aitama komisjonil ette valmistada ja rakendada maksesüsteeme käsitlevat poliitikat.
            
         
               (7)
            
            
               Eksperdirühma liikmete jaoks tuleks ette näha teabe avaldamise eeskirjad, ilma et see piiraks komisjoni otsusega 2001/844/EÜ, ESTÜ, Euratom (2) komisjoni kodukorda lisatud turvaeeskirjade kohaldamist.
            
         
               (8)
            
            
               Eksperdirühmas toimuvat isikuandmete töötlemist reguleeritakse Euroopa Parlamendi ja nõukogu 18. detsembri 2000. aasta määrusega (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (3).
            
         
               (9)
            
            
               Komisjoni 15. detsembri 2008. aasta otsus 2009/72/EÜ, millega luuakse maksesüsteemide turu eksperdirühm, tuleks kehtetuks tunnistada.
            
         
               (10)
            
            
               Otstarbekas on määrata kindlaks ajavahemik, mille jooksul käesolevat otsust kohaldatakse. Komisjon kaalub sobival ajal, kas on soovitav seda ajavahemikku pikendada,
            
         ON TEINUD JÄRGMISE OTSUSE:
   Artikkel 1
   Sisu
   Käesolevaga moodustatakse maksesüsteemide turu eksperdirühm (edaspidi „eksperdirühm”).
   Artikkel 2
   Ülesanded
   Kõnealuse eksperdirühma ülesanded on järgmised:
   
               1)
            
            
               aidata komisjonil ette valmistada õigusakte või poliitilisi algatusi, mis käsitlevad maksesüsteeme, sealhulgas makseteenusepakkujate ja -kasutajatega seotud pettuste ärahoidmist;
            
         
               2)
            
            
               esitada ülevaade kõnealuse poliitika praktilise rakendamise kohta;
            
         
               3)
            
            
               vahetada kogemusi ajakohastatud hea tava kohta ning tagada turgu kahjustada võivate probleemide tuvastamine.
            
         Artikkel 3
   Konsulteerimine
   Komisjon võib eksperdirühmaga konsulteerida kõigis maksesüsteemidega, sealhulgas makseteenusepakkujate ja -kasutajatega seotud pettuste ärahoidmisega seotud küsimuses.
   Artikkel 4
   Liikmesus ja liikmeks saamine
   1.   Eksperdirühm koosneb kuni 40 liikmest.
   2.   Komisjon määrab liikmed spetsialistide hulgast, kes on pädevad artikli 2 lõikes 1 osutatud valdkondades ning kes on vastanud kandideerimiskutsele. Liikmeteks võivad olla üksikisikud, kellel on akadeemiline taust või tunnustatud pädevus artikli 2 lõikes 1 osutatud valdkondades või kes esindavad järgmisi rühmi:
   
               a)
            
            
               makseteenusepakkujad, sealhulgas äriühingud, nende töötajate esindajad ja ühendused;
            
         
               b)
            
            
               makseteenusekasutajad, sealhulgas äriühingud, ühendused ja tarbijad;
            
         
               c)
            
            
               maksepettuste ärahoidmisega tihedalt seotud eraõiguslikud asutused.
            
         3.   Makseteenusepakkujaid ja -kasutajaid esindavate liikmete arv peab olema tasakaalus. Vähemalt 15 liiget peavad olema makseteenusekasutajate esindajad, kellest seitse tarbijate esindajad. Vähemalt 15 liiget peavad olema makseteenusepakkujate esindajad. Eksperdirühmas peavad olema esindatud ka akadeemilised ringkonnad ja maksepettuste ärahoidmisega seotud eraõiguslikud asutused.
   4.   Makseteenusepakkujaid, makseteenusekasutajaid või maksepettuste ärahoidmisega seotud eraõiguslikke asutusi esindavateks eksperdirühma liikmeteks nimetatakse üksikisikud, kes seisavad kasutajasõbraliku, tõhusa ja turvalise maksesüsteemi toetamisel ühishuvide eest. Akadeemilise tausta või tunnustatud pädevusega liikmed nimetatakse ametisse isikuliselt.
   5.   Liikmed nimetatakse ametisse neljaks aastaks. Liikmed jäävad ametisse seni, kuni nad asendatakse või kuni nende volitused lõppevad.
   6.   Asendusliikmeid võib ette näha samal arvul kui põhiliikmeid. Asendusliikmed nimetatakse samadel tingimustel kui põhiliikmed. Asendusliikmed asendavad automaatselt liikmeid, kes puuduvad või ei saa töös osaleda. Soovitatud eksperdid, kes loeti eksperdirühma kuulumiseks sobivaks, kuid keda liikmeks ei nimetatud, võidakse kanda reservnimekirja, mida komisjon võib kasutada asendusliikmete ametisse nimetamiseks.
   7.   Liikmed, kes ei suuda enam rühma aruteludele tõhusalt kaasa aidata, kes astuvad tagasi või kes ei täida käesoleva artikli lõikes 2 või asutamislepingu artiklis 339 sätestatud tingimusi, võib nende ülejäänud ametiajaks asendada komisjoni nimetatud liikmega. Komisjon võib asendusliikmete nimetamiseks kasutada reservnimekirja.
   8.   Isikuliselt ametisse nimetatud liikmed tegutsevad sõltumatult ja avalikes huvides.
   9.   Kellegi huve esindavate üksikisikutest liikmete või isikuliselt nimetatud liikmete nimed avaldatakse komisjoni eksperdirühmade registris ja muudes asjakohastes teabeallikates.
   10.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Tegevus
   1.   Eksperdirühma eesistuja on komisjoni esindaja.
   2.   Kokkuleppel komisjoniga võib moodustada alarühmi, kes tegelevad eriküsimuste lahendamisega eksperdirühma kehtestatud pädevusraamistiku piires; kõnealused alarühmad lõpetavad oma tegevuse kohe, kui nad on oma ülesande täitnud.
   3.   Komisjoni esindaja võib kutsuda eksperdirühma ja alarühmade töös osalema konkreetse pädevusega eksperte ja vaatlejaid.
   4.   Eksperdirühma või alarühma aruteludes osalemisel saadud teavet, mis on komisjoni arvates konfidentsiaalne, ei tohi avaldada.
   5.   Üldjuhul kogunevad eksperdirühm ja alarühmad komisjoni tööruumides vastavalt komisjoni kehtestatud korrale ja ajakavale. Komisjon tagab eksperdirühmale sekretariaaditeenused. Komisjoni ametnikud, kes tunnevad valdkonna vastu huvi, võivad osaleda eksperdirühma ja selle alarühmade koosolekutel.
   6.   Eksperdirühm võtab oma töökorra vastu eksperdirühmade standardtöökorra alusel.
   7.   Komisjon võib eksperdirühma mis tahes kokkuvõtteid, järeldusi, osalisi järeldusi või töödokumente avaldada Internetis asjaomase dokumendi algkeeles.
   Artikkel 6
   Kohtumiste kulud
   1.   Eksperdirühma tegevuses osalejatele ei maksta osutatud teenuste eest tasu.
   2.   Komisjon hüvitab komisjonis kehtiva korra kohaselt sõidu- ja elamiskulud, mis eksperdirühma tegevuses osalemiseks kanda tuleb.
   3.   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kehtetuks tunnistamine
   Otsus 2009/72/EÜ tunnistatakse kehtetuks.
   Artikkel 8
   Kohaldatavus
   Käesolevat otsust kohaldatakse kuni 31. detsembrini 2015.
   
      Brüssel, 29. august 2011
      
         
            Komisjoni nimel
         
         
            komisjoni liige
         
         Michel BARNIER
      
   
   
      (1)  ELT L 24, 28.1.2009, lk 15.
   
      (2)  EÜT L 317, 3.12.2001, lk 1.
   
      (3)  EÜT L 8, 12.1.2001, lk 1.